### Resumé

Bygherre har anmodet om en lokalplan for området i den nordlige del af Niels Iversen, som ligger øst for [adresse]. Lokalplanen sikrer muligheden for udstykning af grunde til boligformål. Området ligger i dag som landbrugsjord med omkringliggende marker og natur. Arealet er ca. 2,6 ha. Der planlægges for primært åben-lav bebyggelse med 17 grunde på ca. 1.000 m². Alternativt kan området anvendes til en blanding af tæt-lav og åben-lav. Lokalplanen har været i høring fra 13. november til 11. december 2023. I høringsperioden er der indkommet to indsigelser.

Indsigelserne har ikke givet anledning til at anbefale ændringer i lokalplanen.

### Sagsfremstilling

![Figur 1: Kort over lokalplanområdet](data:image/jpeg;base64...)

Figur 1: Kort over lokalplanområdet.

#### Planens historik

Teknisk Udvalg besluttede på mødet 23. maj 2023, pkt. nr. 124, at igangsætte udarbejdelse af lokalplan nr. 1396.

Byrådet besluttede på møde 8. november 2023, pkt. nr. 175, at sende lokalplanen i offentlig høring.

Lokalplanen har været i offentlig høring fra 13. november 2023 til 11. december 2023.

#### **Indsigelser/bemærkninger og ændringer af lokalplanen**

Der er kommet to indsigelser til lokalplanen fra Ældrerådet samt en nabo mod nord.

Ældrerådet ønsker bestemmelser der sikrer etableringen af ældreboliger med tilhørende faciliteter, en opfordring om ændring af lokalplan, så der er mulighed for egentlige handicap- og ældrevenlige boliger samt fællesarealer for hele området, der ikke kun dækker lokalplanområdet.

Naboerne mod nord har indsigelser vedrørende beskrivelse af områdets placering i miljøscreeningen samt et ønske om at boliger kun kan opføres i én etage. Dertil ønsker de at tagflader kun kan opføres med matte overflader samt et ønske om etablering af et beplantningsbælte mod nord og bemærkning til byskiltets placering.

Indsigelserne har ikke givet anledning til ændringer i lokalplanen.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

#### Overtagelsespligt/Frafaldserklæring

Lokalplanområdet er privatejet og overføres fra land- til byzone. Der underskrives ikke en frafaldserklæring, og kommunen har derfor overtagelsespligt.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Det nye boligområde er en naturlig udvidelse af [adresse] mod nord. Herfra er der kort afstand til byens skole og hal, hvor der tilbydes et stort udvalg af aktiviteter til alle aldersgrupper indenfor idræt, kultur og natur. Fra Vonge er der kort afstand til Motorvej 18 ([adresse]) og hovedvej 30, hvorved man hurtigt kan komme til landets større byer og øvrige landsdele. Der er offentligt transport/busser til større byer som Vejle og Give. Via [adresse] kører ligeledes busser til Kollemorten, [adresse] og Tørring.

Lokalplanområdet udstykkes med grunde, der stort set alle har udsyn til grønne arealer og natur.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 16. januar 2024, punkt 9:

**at** udvalget anbefaler over for Byrådet, at lokalplan nr. 1396 vedtages endeligt,

#### Beslutning fra Teknisk Udvalg, den 16. januar 2024, punkt 9:

Anbefalet.

#### Beslutning fra Økonomiudvalget, den 29. januar 2024, punkt 41:

Anbefales.

### Beslutning

Godkendt.

Fraværende: Bertram Olesen.